Tshwane-burgemeester lei nog ŉ opruimingSolly Msimanga, Tshwane-burgemeester (middel), lei ’n opruimingsoptrede in Marabastad wes van die Pretoriase middestad waar vuil en veral aan die orde van die dag is. Foto: ANA Solly Msimanga, burgemeester van Tshwane, het Woensdag ŉ multidissiplinêre middestad-opknappingsoptrede in Pretoria gelei, dié keer in die Marabastad-omgewing, wes van die middestad, wat onder misdaad en verval gebuk gaan. “Soos met vorige optredes,” het die burgemeester gesê, “het ons ŉ kommerwekkende aantal oortredings van munisipale ordonnansies teëgekom; daarom sal sulke optredes ŉ gereelde verskynsel reg oor die stad bly.” Hy het verduidelik optredes van dié aard word ook gebruik om soveel moontlik stedelike verval uit te wys en te stuit. “Dit sluit in vervalle geboue, misdaadbrandpunte en dwelmmiddel-misbruik om ons doelwit van ŉ leefbare, misdaadlose, veilige en vooruitstrewende stad te bereik.” Van die suksesse wat behaal is tydens die teenmisdaadoptrede is die beslaglegging op 13 sakke vervalsde goedere ter waarde van R700 000, die terugkry van 26 munisipale vullisblikke en vyf kennisgewings wat deur die hoofstad se munisipale gesondheidsdienste uitgereik is aan mense wat sonder die nodige sertifikate handel gedryf het. Msimanga het gesê hy is tevrede met amptenare se harde werk tydens en tussen sulke optredes. “Dié program bied ŉ uitstekende herlewingstrategie om ons doelwit van ŉ leefbare stad te bereik en moet as sodanig ondersteun word.” Die burgemeester het alle sakeondernemings bedank wat daagliks die stad se ordonnansies gehoorsaam en het onderneem hy en sy raad sal aanhou om diegene te monitor wat wet en orde in Tshwane ondermyn. Tydens die optrede het hy met verskeie sake-eienaars en inwoners gesels.